Ανοσοϊστοχημική μελέτη του πλακούντα με ιδιαίτερη έμφαση στα κύτταρα Hofbauer
Authors: Ζιώγα Αικατερίνη-Μαρία 
Published: January 2014

1. Μελετήσαμε ανοσοϊστοχημικά (μέθοδος διπλής έμμεσης ανοσοϋπεροξειδάσης και μέθοδος γέφυρας ανοσοϋπεροξειδάσης) την αντίδραση της τροφοβλάστης και των κυττάρων Hofbauer των χοριακών λαχνών του πλακούντα στα εξής αντιγόνα: Cytokeratin, Vimentin, CALLA, ΕΜΑ, Κ-67, Leu-M5, HLA-DR, Macrophages-Dako, CL.Α., Τ4, Τ6, IL-2R, Leu-3a+3b, Pan-B, Pan-T σε τομές κρυοστάτη και τα αντιγόνα: a1-AcT, a1-AΤ, LZ, S-100, Cytokeratin, Vimentin, ΕΜΑ, CL.Α. σε τομές παραφίνης. Το υλικό περιελάμβανε 54 ανθρώπινους πλακούντες, από την 8η εβδομάδα της κύησης μέχρι το τέλος της κύησης. 2. Για πρώτη φορά, στην παρούσα εργασία γίνεται συγκριτική μελέτη μεταξύ πλακούντων των τριών τριμήνων της κύησης. 3. Επίσης για πρώτη φορά μελετώνται τα αντιγόνα CALLA, Macrophages-Dako, Κ-67, Leu-M5, IL-2R, Τ4, Leu-3a+3b και S-100 στον πλακούντα. 4. Η συγκυτιοτροφοβλάστη ήταν θετική στην Cytokeratin (τομές κρυοστάτη) και στα τρία τρίμηνα, στο ΕΜΑ (τομές κρυοστάτη και παραφίνης) μόνο στο τρίτο τρίμηνο, στην a1-AcT και a1-AT στο πρώτο τρίμηνο. Στα υπόλοιπα από τα εξετασθέντα αντιγόνα η συγκυτιοτροφοβλάστη υπήρξε αρνητική. 5. Η κυτταροτροφοβλάστη έδωσε θετικότητα στα αντιγόνα Cytokeratin (τομές κρυοστάτη), CALLA, a1-AcT, a1-ΑΤ. Με τα υπόλοιπα αντιγόνα πρακτικά δεν αντέδρασε. 6. Η εμφάνιση του ΕΜΑ στην τροφοβλάστη το τελευταίο τρίμηνο πιθανόν να σχετίζεται με την ωρίμανση ή την διαφοροποίηση αυτής με την πρόοδο της κύησης. Η παρουσία του CALLA στο επιθήλιο της χοριακής λάχνης πιθανόν να σχετίζεται με την πρωτοανάπτυξη αιμοποιητικών κυττάρων στον λεκιθικό ασκό, αλλά αυτό χρειάζεται διερεύνηση. 7. Η διαφορετική αντίδραση της συγκυτιοτροφοβλάστης και της κυτταροτροφοβλάστης στα διάφορα αντιγόνα, μπορεί να μας βοηθήσει στον καθορισμό της ηλικίας της κύησης των ξεσμάτων, στην καθημερινή εργαστηριακή πράξη. 8. Τα κύτταρα Hofbauer ήταν θετικά στα αντιγόνα Macrophages-Dako, a1-AcT, a1-ΑΤ, Vimentin, CL.Α., Τ4, Leu-3a+3b και στα τρία τρίμηνα. Το αντιγόνο Leu-M» βρέθηκε μόνο στο πρώτο τρίμηνο θετικό ενώ το HLA-DR στο δεύτερο και τρίτο τρίμηνο. Τα κύτταρα Hofbauer ήταν αρνητικά για όλα τα υπόλοιπα αντιγόνα. 9. Η θετικότητα των κυττάρων Hofbauer στα αντιγόνα Macrophages-Dako, HLA-DR, Leu-M5, a1-AT και a1-AcT, σε συνδυασμό με την θετικότητα στα αντιγόνα Τ4, CL.Α., Leu-3a+3b και Vimentin, την αρνητικότητα στα αντιγόνα Pan-T, Pan-B, IL-2R, S100 και Τ6, και τα βιβλιογραφικά δεδομένα, δηλώνει ότι πρόκειται για ιστιοκυτταρικής αρχής κύτταρα. Η άποψη αυτή είναι και η επικρατέστερη στην βιβλιογραφία. Η έλλειψη της λυσοζύμης από αυτά τα κύτταρα θεωρείται από μερικούς σαν δείκτης ανωριμότητας, αν και σ' αυτό δεν πρέπει κανείς να είναι απόλυτος, εφ' όσον η παρουσία της λυσοζύμης σχετίζεται και με την φάση του κυτταρικού κύκλου και την λειτουργία του κυττάρου. Παράδοξο γεγονός αποτελεί η παρουσία του Leu-M5 στο πρώτο τρίμηνο, που είναι δείκτης ωρίμων ιστιοκυττάρων. 10. Τέλος με το Κ-67 βρέθηκε ότι τα κύτταρα που βρίσκονται σε πολλαπλασιασμό κατά το πρώτο τρίμηνο της κύησης είναι πολύ περισσότερα στο επιθήλιο, απ' ότι στο στρώμα και μάλιστα στην κυτταροτροφοβλάστη παρά την συγκυτιοτροφοβλάστη. Στο τρίτο τρίμηνο παρατηρήθηκαν λίγα κύτταρα σε πολλαπλασιασμό στο επιθήλιο, σε ίσο περίπου αριθμό με τα κύτταρα του στρώματος. Το εύρημα αυτό σε συνδυασμό με την κατανομή του ΕΜA, συνηγορεί υπέρ της άποψης, ότι η συγκυτιοτροφοβλάστη είναι το αποτέλεσμα της ωρίμανσης της κυτταροτροφοβλάστης. Από τα κύτταρα Hofbauer παρατηρήθηκαν αρκετά σε πολλαπλασιασμό σε όλη την διάρκεια της κύησης και αυτό ενισχύει τις απόψεις άλλων ερευνητών τα τελευταία χρόνια, ότι τα κύτταρα Hofbauer πολλαπλασιάζονται καθ' όλη την διάρκεια της κύησης.